感時
作者：白居易
朝代：唐

paragraphs: 朝見日上天，暮見日入地。
不覺明鏡中，忽年三十四。
勿言身未老，冉冉行將至。
白髮雖未生，朱顏已先悴。
人生詎幾何，在世猶如寄。
雖有七十期，十人無一二。
今我猶未悟，往往不適意。
胡爲方寸間，不貯浩然氣。
貧賤非不惡，道在何足避。
富貴非不愛，時來當自致。
所以達人心，外物不能累。
唯當飲美酒，終日陶陶醉。
斯言勝金玉，佩服無失墜。